UBERA ARANZETA (EH Bildu, 2019-05-30):
Arratsalde on denoi. Uriarte andrea, arratsalde on.
Damborenean jauna, eskatzen duzuna oso logikoa eta zentzuzkoa da. Legea betetzea eskatzen duzu. Zelan esango dio Legebiltzarrak legeari betetzeari ezetz? Edo nola jarriko gara legebiltzar-taldeak legea betetzearen kontra? Harritzekoa izango litzateke.
Aurrekontuekin ados egon gaitezke edo ez. Agerikoa da gu 2018ko aurrekontuen edukia ez genuen konpartitzen, hobetzeko asko zeukaten. PPk adostu zituen Gobernuarekin aurrekontuak. Baina onartzen baldin badira, bete beharko dira. Beraz, 2/2019 Legea, aurrekontuen luzapena den lege hori, bete beharko da eta are gehiago aurrekontu horiek sustatzen dituen legea egin duenak ez baldin baditu betetzen, nork bete behar ditu? Zertarako dago Gobernua? Gobernua exekutatzeko egon beharko da diot nik.
Baina tira, badakigu legearen betetzea nola doan hemen, konbenientzien arabera eta legeak non geratzen diren. Beraz, Damborenea jauna, gaurkoan baduzu gure baiezkoa.
Baina hori esanda ere, bai esango genuke ez dela logikoa soilik Araba UNEDerako diru-lerroa bideratzea zeren eta berez erakunde osoari bideratu beharko litzateke. UNEDeri bideratuko litzateke eta gero UNEDek banatu beharko luke bere azpi erakundeen artean, logikoena izango litzateke. Zergatik Arabakoari bai, Portugaletekoari ez eta Bergarakoari ez? Ez dauka zentzurik.
Ez da logikoa ere UNED erakundea Espainiako eskuduntza izanik eta Madrilen menpe egonda, hemendik finantziatzea. Madril egin beharko da kargu UNEDena, diot nik, ez dakit. Baina tira, hezkuntzara eta formakuntzara bideratutako finantzazioa beti izango da ongi etorria, gizarte baten oinarria delako hezkuntza eta formakuntza, eta beti izango da gutxi hezkuntza eta formakuntzara bideratutako finantzazioa.
Baina bada garaia, Uriarte anderea, eta hor pilak jarri behar dituzu ez zabiltzatelako ezer egiten, hitz polit asko baina gero hitzak haizeak eramaten ditu, nahiz eta saltzaile onak zareten, oso saltzaile bikainak zarete eta horretan zuen aurrean sonbreroa kentzen dut. Baina horrek ez du esan nahi lanean onak zaretenik eta kudeatzaile onak zaretenik.
Lehentasunezkoa eta premiazkoa da euskal unibertsitatean online eskaintza abian jartzea. Ez dugu eskaintzarik Euskal Herriko Unibertsitatean, jaun-andreok, gure eskuduntza zure eskuduntza da. Edo ez? Zerbait egin beharko zenuke horren inguruan. Eta ondorioz, gure gazteak eta hemengoak kanpora joan beharrean aurkitzen dira. Beraz, egiten dugu izugarrizko inbertsioa gizarte bezala, eta Gobernu bezala oinarrizko etapetan, gero iristen gara momentu batetara, eta gure gazteak joan egin behar izaten dira.
Hori bai, gero egingo duzue oso diskurtso polita gure gazteak ez joateko ez dakit zein plan eta ez dakit zein programa duzuela, baina errealitatea hori da gaur egun gertatzen dena. Eta hemen ere, distantziako unibertsitateak eta distantziako formakuntzak eta hezkuntzak paper garrantzitsua jokatu dezakete. Gero kexatzea eta negar egitea alferrik da. Aurrez konturatu behar gara baina agian beste plan batzuek dituzue ezagutzen ez ditugunak.
Eta, zentzu horretan, guk bertako urrutiko unibertsitate baten alde egiten dugu. Eta pentsatzen dugu lehentasunezkoa eta premiazkoa dela, Uriarte andrea, ez dugulako nahi gure gazteak Valentzia, Errioxa eta beste toki batzuetara behartuta joatea nahi. Nahi baldin badute eta borondatez baldin badoaz ondo, baina hemen geratu nahi badute eta gainera euskaraz ikasi nahi badute, eskubidea da, ez? Euskaraz ikastea, edo ez? Diot nik.
Hori da herri apustua, hori da herri apustu estrategiko bat. Beraz, Damborenea jauna, bien bitartean gaurkoan gure baiezkoa daukazue egin duzuen proposamenarekin oso zentzuzkoa delako. Baina, Uriarte andrea, jarri pilak eta hasi lanean, hasi lanean online eskaintza Euskal Herriko Unibertsitatean martxan jarri ahal izateko.
Eskerrik asko.